**“Гук [ ш ], літара Ш/ш.**

**Пісьмо малой літары *ш*”**

 ***(камбінаваны вучэбны занятак (навучанне чытанню + навучанне пісьму) навучанне грамаце ў 1 класе)***

**Форма правядзення:** гульня-падарожжа па краіне Роднай мовы.

**Мэта:** плануецца, што напрыканцы ўрока вучні*:*

*навучацца* распазнаваць і выдзяляць гук [ш] у словах; абазначаць яго літарамі; чытаць літару Ш/ш у складах, словах, сказах;

*навучац*ца пісаць малую літару ш, склады і словы з гэтай літарай;

*будуць умець* абазначаць гук [ш] літарай.

***Задачы асабістага развіцця:***

* стварыць умовы для развіцця фанематычнага слыху праз распазнаванне гука [ш] у слова, развіцця звязнага маўлення праз выбарачнае чытанне;
* садзейнічаць фарміраванню камунікатыўных уменняў праз арганізацыю работы ў парах і групах;
* спрыяць выхаванню сяброўскіх адносін паміж аднакласснікамі;
* выхоўваць пачуцце патрыятызму, жаданне прыносіць карысць сваёй Радзіме.

***Абсталяванне:*** буквар, с.120-121; спадарожнік буквара, с.120-121; рабочы сшытак да буквара, с.40; пропісі, с.27; стужка літар; картачкі з наборам пісьмовых і друкаваных літар; лінейкі самаадзнакі і капілкі ведаў, набор малюнкаў з выявамі жывёл і пташак.

 **Ход урока**

**1. Матывацыя вучэбнай дзейнасці.**

Настаўнік звяртаецца да вучняў:

Прагучаў для нас званок – пачынаецца ўрок.

Пойдзе ён нам на карысць.

Будзем літары вывучаць і прыгожа іх пісаць.

 – Дзеці, сёння на ўроку я вам прапаную адправіцца ў незвычайнае падарожжа. Чаму яно незвычайнае? Таму што мы яго зробім, не выходзячы з класа!

– Паглядзіце на малюнак. Ён дапаможа вам вызначыць месца нашага падарожжа. (Адказы вучняў.)



– Так, дзеці, наша падарожжа будзе праходзіць па роднай зямлі. Мы з вамі будзем вывучаць нашу родную мову, а дакладней адну з літар роднай мовы. А “мову…яе, як і Радзіму, трэба любіць і паважаць, берагчы і ахоўваць” [3]. Давайце пакажам з якім настроем мы з вамі адпраўляемся ў падарожжа. *(Праца са шкалоў эмоцый. Дзеці паказваюць настрой-смайлік, расказваюць чаму ў іх такі настрой).*

– У мяне таксама цудоўны настрой *(паказваю смайлік),* таму што падарожнічаць па такой прыгожай зямлі як наша і вывучаць мелагучную і пявучую мовы можна толькі з цудоўным настроем.

**2.** **Актуалізацыя апорных ведаў.**

– Звярніце ўвагу на стужку літар. *(Стужка літар размешчана на дошцы).* Я буду указкай выбіраць літару, а вы хорам называюць гукі.

– Прашу дзяцей пералічыць вывучаныя літары зычных гукаў, што абазначаюць толькі адзін цвёрды зычны гук . *(Ў, Т, Р, Ч, Ц, )*(Адказы дзяцей)

**3. Паведамленне тэмы ўрока.**

–Я прашу вас адгадаць загадку, каб даведацца, якой літары будзе прысвечаны ўрок.

Якую літару дадаць

Да слова “кола”,

Каб дом вядомы атрымаць

Усім наўкола? *(Ш+кола=школа)* (Адказы дзяцей).

– Сапраўды, гэта школа. Тут вы навучыцеся чытаць і пісаць, даведаецеся шмат новага і цікавага. Каб быць карысным Радзіме трэба добра вучыцца ў школе.

– Сёння вы пазнаёміцеся з новай літарай. Каб пасяліць яе ў домік літар, трэба даведаца, які гук яна ўмее абазначаць на пісьме, а таму ўрок у нас з вамі будзе камбінаваны. Мы будзем вучыцца не толькі чытаць, але і пісаць.

**4. Вывучэнне новага матэрыялу. Выдзяленне і характарыстыка гука**

**[ ш].**

На дошцы выявы шпака і шышкі. Адрываю малюнкі пасля выканання задання.

– Уважліва паслухайце верш і дагаварыце патрэбнае слова.

 Зранку чуцен малаток.

 Так шчыруе мала хто.

 Прыпявае:

 – Шпок-шпак,

 Будзеш мець кватэру, … *(шпак).*

 *П.Марціновіч [2]*

– Як называецца “кватэра шпака? *(Шпакоўня.)* Адкрыйцепропісь на старонцы 27. Злучыце словы шпак, шпакоўня з малюнкамі.

***Стварэнне праблемнай сітуацыі.***

– Паслухайце яшчэ адзі верш.

Шышка з шышкаю сварыліся.

Шышка шышцы не скарылася.

Шышка шпарка долу шуганула

І сяброўку-шышку страсянула.

Шышкіў шыгаллі мірыліся,

Што сварыліся – забыліся.

 *А.Зэкаў [3, с.26]*

– Якое слова часта паўтараецца ў вершы? *(Шышка)*

– Пра якія шышкі ідзе ў ім размова? (Адказы дзяцей: *яловыя, сасновыя.)*

– Наша Радзіма – гэта край прыгожых лясоў. Там жыве шмат звяроў і птушак. Мы з вамі павінны берагчы прыроду роднага краю, клапаціцца пра яе.

***Гукавы аналіз слоў, выдзяленне і характарыстыка вывучаемага гука.***

– Выдзяляем першы гук ў словах *шпак, шпакоўня, шышка.*

*1-я гр. працуе ў парах самастойна*

*2-я гр. пад кіраўніцтвам настаўніка*

Вучні працуюць з гукам, прагаворваюць яго, слухаюць.

– Назавіце слова, у якім ёсць два гукі [ш].

Тлумачу: што пры вымаўленні гука паветра сустракае перашкоду ў роце. Чуецца шум.

– Вызначце які гэты гук. *(зычны, глухі, цвёрды)*

Прымацоўваю да дошкі сіні кружок.

***Развіццё фанематычнага слыху.***

***Фізкультхвілінка.***

Вучні працуюць стоячы. Настаўнік нагадвае правілы:

– Паспрабуйце пачуць гук [ш] у іншых словах. Калі пачуеце гук [ш] у пачатку слова, пляскайце ў далоні перад сабой. Калі гук [ш] пачуеце ў сярэдзіне слова, стаўце рукі на пояс. Калі гук [ш] знаходзіцца ў канцы слова, плясніце ў далоні за спіной. Калі ў слове няма гука [ш], скачыце на месцы на насках: *кашуля, сукенка, шорты, спадніца, шаль, паліто, шалік, камізэлька, плашч, пальчаткі, шапка, шуба, капялюш, штаны.*

– Назавіце адным словам. *(Адзенне.)*

**5.Знаемства з літарамі Ш**

***Увядзенне літары Ш для абазначэння гука*** **[ш].**

 – Прыйшоў час пазнаёміцца з новай літарай і навучыцца яе пісаць. Імя гэтай літары – “ша”. *Дэманструю літару на картцы, прымацоўваю яе пад сінім кружком. Правожу стрэлку ад літары* ***Ш*** *да кружка і тлумачу:*

– Будзьце ўважлівы – імя літары і гук, які гэта літара ўмее абазначаць, не супадаюць!

***Увядзенне новых спосабаў дзеянняў.***

 – Каб назваць літару, трэба вымавіць яе “імя” – “ша”.

 – Каб прачытаць літару, трэба вымавіць цвёрды гук – [ш].

***Графічны аналіз формы малой літары ш.***

– Разгледце літару **Ш** побач з Кірыліцай (с.120 буквара), вызначце, з якіх прадметаў яе склалі. *(З шышак)*

– Параўнайце вялікую і малую, друкаваную і рукапісную літары **Ш/ш,** літар ***Ш і Ц, Ш і Е, Ш і Ё.***

– Якія прадметы нагадвае вам літара ***Ш?***Да чаго яна падобная? З якіх элементаў складаецца? (Адказы дзяцей).

– Наша падарожжа па Краіне роднай мову працягваецца. Адкрыйце пропісь с.27. Будзем з вамі вучыцца пісаць літару ***ш.***

**6.Увядзенне новага спосабу дзеяння: узор напісання малой літары *ш***

– Абвядзіце элементы літары па пункцірах ў пазлах.

 ***Напісанне малой літары ш***

1. Цэласны вобраз літары з падрабязным каментарыем.

2. Узор напісання літары па асобных элементах з тлумачэннем магчымых прыпынкаў для адпачынку рукі і самакантролю.

***Пальчыкавая гімнастыка “У госці да вялікага пальчыка”***

3. Цэласны вобраз літары з кароткім каментарыем.

– Напішыце літару ў паветры.

– А зараз напішыце літару праз кальку, потым у пропісях па элементах і цалкам па пункціры і самастойна.

– Пракантраліруйце правельнасць напісання з выкарыстаннем калькі *(самакантроль).*

– Ацаніце сваю работу пры дапамозе лінеечкаў на палях. *(самаацэнка).*

 ***Замацаванне ўяўленняў пра работу літары Ш.***

– Далей наша падарожжа працягваецца з дапамогай буквара. Разгледзім з вамі малюнкі на с.120 буквара *(шпак, шышка).*

– Адкажыце на пытанні: Які гук абазначаны літарай ***Ш*** у словах? Якая літара працуе для абазначэння гэтага гука ў слове – маленькая ці вялікая? *(Маленькая).* Ці ёсць у класе вучні, чые прозвішча пачынаецца з гука [ш] ? (Адказы дзяцей). З якой літары напішам імёны і прозвішчы гэтых вучняў? *(З вялікай).* Чаму? (Адказы дзяцей)

– Звернемся да спадарожніка буквара с.120. Ён дапаможа нам прачытаць геаграфічныя назвы. Падарожнічаючы па роднай зямлі з дапамогай фотаздымкаў і відэаролікаўмы з вамі можам яшчэ больш даведацца пра нашу Радзіму. (*Арганізую прагляд фотаздымкаў і відэаролікаў геаграфічных аб’ектаў дзе ў назвах сустракаецца літара* ***Ш)***

– Па схеме ў буквары раскажыце пра работу літары ***Ш.***

 **7. Замацаванне атрыманых ведаў пра літару *Ш.***

***Зрокавае ўспрыманне літары Ш у словах.***

– Прапаную вам пагуляць у гульню “Самы ўважлівы*” .* Уважліва глядзіце і слухайце для таго, каб запомніць як мага больш слоў з літарай ***Ш***

*(Арганізую прагляд мультыплікацыйнага фільма з выкарыстаннем QR – кода на с.120 буквара.)*

**8. Навучанне чытанню складоў і слоў з літарай *Ш.***

***Чытанне складоў.***

– Пад час падарожжа ў нас з вамі могуць здарыцца розныя нечаканасці. Каб іх пазбегнуць трэба правільна навучыцца чытаць склады з літарай ***Ш***. Выкарыстаем прыём “Ракета” і прачытаем склады “зычны + галосны”. Звярніце ўвагу ў нас з вамі, як і на дарогах, ёсць падсказкі: сіні колер літар зычных гукаў і дуга – стрэлка. Прытрымлівайцеся іх і ў вас усё атрымаецца. *(хор; ланцужок).*

– А зараз з дапамогай прыёму “Ракета” самастойна прачытайце склады на с.27 пропісі. Запішыце іх выкарыстоўваючы розныя злучэнні. Вам дапаможа чырвоная кропачка і дуга – стрэлка.

***Зрокавая хвілінка.***

***Чытанне слоў.***

– Разгледзьце малюнкі на с. 144 буквара. Прачытайце словы, у якіх ёсць склад *ша.* (*Шар, шаша).* Якім яшчэ можа быць шар? *(Зямным, більярдным, вогненным і г.д.).* (Адказы дзяцей).

– Як па – іншаму называецца шаша? *(Дарога, магістраль.)*

– Прачытайце слова, у якім ёсць склад *шэ. (Кішэнь.)* Дзе можа быць кішэнь? У якіх прадметах, адлюстраваных на малюнках, ёсць кішэнь? Прачытайце адпаведныя словы. (Адказы дзяцей).

– Прачытайце словы, у якіх ёсць склад *шы. (Мышы).* Каго баяцца мышы? Пакажыце на малюнку ў буквары гэтага звера. (Адказы дзяцей).

– Прачытайце словы ўнізе старонкі. Якое з іх лішняе? *(Кошка)* Чаму? (*Кошка – зве, а кош, кошык – плецены выраб для захавання і пераносу розных рэчаў.)* Як вы думаеце, кош ці кошык – дом кошкі, якая адлюстравана на малюнку?

Чытанне слоў у слупках на с.121 буквара. Чытанне вучнямі сам сабе напаўголаса, чытанне “ланцужком” па слупках.

**9. Развіццё маўлення.**

– Каб прыгожа размаўляць на роднай мове трэба развіваць сваё маўленне. Я буду называць слова, а вам неабходна далучыць да яго адно з прачытаных слоў.

*Кот – наш кот шар – ваш шар*

*Кошка – наша кошка шары – вашы шары*

*Кацяняты – нашы кацяняты шпакоўня – ваша шпакоўня*

– На с.27 пропісі выканайце аналагічную работу. Злучыце словы пры дапамозе стрэлак. Працаваць будзеце ў парах.

*школа наш*

*птушкі наша*

*шалаш нашы*

– Прачытайце трэці слупок слоў. Назавіце словы, якія адрозніваюцца адной літарай. *(Шышкі – шашкі).* Якога колеру бываюць шашкі?

– Прачытайце чацвёрты слупок слоў. Якое слова называе адну птушку (некалькі птушак)? Што вы ведаеце пра шпакоў? Куды вешаюць шпакоўні? *(На дрэвы ў садзе).*

***Знаёмства з антонімамі (без ужывання тэрміна).***

– У беларускай мове шмат слоў якія маюць блізкае ці супрацьлеглае значэнне? Прачытайце пары слоў у слупках. (чытанне ланцужком)

*маленькія – вялікія*

*мяккая – жорсткая*

*кароткая – доўгая*

– Якое значэнне маюць словы ў парах: блізкае ці супрацьлеглае?

*Гульня з мячом “Скажы інакш”.*

– Я буду называць вам адно з прачытаных слоў і кідаць мяч аднаму з вас. Вучань, які злавіў мяч, павінен назваць па памяці супрацьлеглае па значэнні слова і кідаць мяч назад.

***Чытанне сказаў. Адказыпа пытанні з выкарыстаннем супрацьлеглых па сэнсе слоў.***

****** 

 *** ***

– Прачытаем з вамі апавядальныя сказы, дапоўнім пытальныя сказы патрэбнымі словамі: *А якая шэрсць у дзіка?А якая шыя ў жырафы?*

– З апорай на малюнкі і прачытаныя словы дайце поўныя адказы на пытанні: *У дзіка жорсткая шэрсць. У жырафы доўгая шыя.*

**10. Чытанне тэксту. (с.121)**

– Калі надыходзіць вясна, то на Радзіму вяртаюцца пералётныя птушкі. Яны, як і мы з вамі, вельмі любяць нашу зямлю. Зараз я прачытаю вам тэкст (с.121 буквара), а вы уважліва слухайце, бо нас чакаюць пытанні і заданні *(Пытанні і заданні для арганізацыі гутаркі па змесце і выбарачнага чытання):*

– Як завуць герояў апавядання? Калі Грыша і Алесь вырашылі рабіць шпакоўні? Чаму менавіта вясной? Знайдзіце і прачытайце, як хлопчыкі майстравалі шпакоўні. Куды яны іх павесілі? Як шпакі дзякавалі хлопчыкам? Разгледзьце ілюстрацыю да тэксту. Хто на ёй адлюстраваны? Знайдзіце і прачытайце той сказ тэксту, якому адпавядае малюнак.

***Падбор загалоўка да тэксту.*** *( “Шпакоўні для птушак”, “Кватэры для шпакоў”.)*

***Дыферэнцыраваная работа з вучнямі, якія добра чытаюць.*** Адзін з вучняў чытае верш М. Пазнякова “ Косцік” усяму класу (с.121 спадарожніка буквара). Арганізуецца гутарка па пытаннях, змешчаных пасля твора.

**11. Падвядзення вынікаў урока.****Рэфліксіўны аналіз дзейнасці вучняў.**

– Падышло да заканчэння наша падарожжа па Краіне роднай мовы. Пад час падарожжа вы:

*- пазнаёміліся* з літарай ***Ш;***

*- даведаліся ,*якую работу яна выконвае;

*- навучыліся* чытаць склады і словы з новай літарай, прачыталі некалькі сказаў і тэкстаў;

*- навучыліся* пісаць малую літару ***ш***, склады і словы з гэтай літарай.

А гэта значыць што мэта ўрока дасягнута.

– Пакажыце на лінейцы-капілцы колькі ведаў вы накапілі за ўрок.

 **СПІС ВЫКАРЫСТАНЫХ КРЫНІЦ:**

1*. Свірыдзенка, В. І.* Работчы сшытак да “Буквара” : дапаможнік для вучняў устаноў агульнай сярэдняй адукацыі з беларускай мовай навучання / В.І. Свірыдзенка, В.І.Цірынава. – Мінск : Аверсэв. 2021.

2. Беларуская дзіцячая літаратура: хрэстаматыя : вучэбны дапаможнтк для студэнтаў педагагічных спецыяльнасцей вышэйшых навучальных устаноў / аўтар-склад. М.Ф.Шаўлоўская. – Мінск : Юнипресс, 2003.

3. *Зэкаў А. М.* Вожык вёз сараканожак: вершы : для дзяцей мал. Шк. Узросту / Анатоль Зэкаў ; маст. .Міронава. – Мінск : Звязда, 2014.

|  |  |
| --- | --- |
|  | Максімовіч Зінаіда Іванаўна, настаўнік пачатковых класаў Гарадзечненскай сярэдняй школы Навагрудскага раёна Гродзенскай вобласці |